અમારી પાછળ કઈ વિદેશી તાકાત છે તે જાહેર કરો
જો હું રાષ્ટ્રદ્રોહી હોઉં તો સરકાર મને જેલમાં પૂરી દે ઃ અણ્ણા હઝારે
'મજબૂત લોકપાલની માગણીથી ધ્યાન હટાવવા અણ્ણા ટીમ પર આક્ષેપો કરાય છે'
(પી.ટી.આઈ)	રાલેગણસીદ્ધિ, તા. ૧૭
અણ્ણા હઝારેએ, તેમના આંદોલનને વિદેશી તત્ત્વોની સહાય હોવાના આક્ષેપો ફગાવી દેતા વડાપ્રધાન મનમોહનસિંહને પડકાર ફેંક્યો હતો કે મને રાષ્ટ્ર વિરોધી કહેવો તે ખોટું છે. સરકાર કહે છે કે હું રાષ્ટ્રદ્રોહી છું. જો હું (રાષ્ટ્રદ્રોહી) હોઉં તો પછી મને જેલમાં પુરી દો. તેમણે મનમોહનસિંહને તેમના આંદોલન પાછળ જેમનો હાથ હોય તેમની સ્પષ્ટતા (સ્પેલ આઉટ) કરી દેવા પડકાર ફેંક્યો હતો.
અત્રે એક પત્રકાર પરીષદને સંબોધતા હઝારેએ જણાવ્યું હતું કે મજબુત લોકપાલ બિલ માટેના મારા આંદોલન તરફથી લોકોનું ધ્યાન અન્યત્ર ખસેડવા માટે અમારી ટીમ સામે આ પ્રકારના આક્ષેપો કરવામાં આવી રહ્યા છે. જો ભ્રષ્ટાચાર વિરૃદ્ધ આંદોલન છેડનારાઓને આ પ્રકારે જોવામાં આવતા હોય તો તે દુર્ભાગ્યપૂર્ણ બાબત છે.
તેઓ (પ્રધાનો) કહે છે કે ટીમ અણ્ણા પાછળ વિદેશી તાકાત છે. તેઓ અમને બદનામ કરે છે પણ કઈ વિદેશી તાકાત ક્યો દેશ અમારી પાછળ છે તે કહેતા નથી. આ પ્રકારના ખોટા આક્ષેપો કરવા વ્યાજબી નથી. જો વડાપ્રધાન ભ્રષ્ટાચાર વિરૃદ્ધ જંગ ચલાવનાર વ્યક્તિઓને રાષ્ટ્ર વિરોધી ગણતા હોય તો તે બાબત કમનસીબ છે.
જો વડાપ્રધાનને એવું લાગતું હોય કે ટીમ અણ્ણા પાછળ વિદેશી તાકાત છે તો એ બાબત જરૃરી છે કે તેઓ નાગરીકોને સ્પષ્ટ રીતે એ બાબત જણાવે કે તે કઈ વિદેશી તાકાત છે? અને હું દોષીત હોઉં તો મને સજા કરે. સામાન્ય નાગરીક આક્ષેપ કરે તો અલગ બાબત છે. પણ વડાપ્રધાન કાર્યાલય આક્ષેપ કરે તો તે પણ અલગ બાબત છે. તમે આટલું વિશાળ ગુપ્તચર તંત્ર ધરાવો છો. તમે આ મુદ્દે આગળ કાર્યવાહી શા માટે નથી કરતા? અણ્ણાએ સ્પષ્ટતા કરી હતી કે તેઓ નથી માનતા કે વડાપ્રધાન કે તેમના પરીવારજનોએ આ ભ્રષ્ટાચારમાંથી લાભ લીધો હોય પણ કેગના અહેવાલ અનુસાર મોટાપાયે ખોટ ગઈ છે. જેનો કોઈકને લાભ મળ્યો છે. તે લાભ મેળવનારા કોણ છે?
વડાપ્રધાન કાર્યાલયે લખેલા પત્રમાં એવો ઉલ્લેખ કરાયો છે કે ટીમ અણ્ણાએ કોઈ પુરાવા નથી આપ્યા તો કેગના અહેવાલમાં તમામ પુરાવા છે. જો કોઈ સ્થળે ધુમાડો હોય તો ત્યાં આગ હશે જ વડાપ્રધાનને આગ દેખાતી નથી.
સરકારના ટીમ અણ્ણા ખર્ચનો હિસાબ નથી આપતી તેવા આક્ષેપનો ઈન્કાર કરતા તેમણે ઉમેર્યું હતું કે તમે અમારા હિસાબો ચેક (ઓડીટ) કર્યા છે. તેને ઈન્ટરનેટ પર મુક્યા છે. તમારો પક્ષ ઘણા ફંડ ઉઘરાવે છે. તેનો હિસાબ તમે પ્રજાને કેમ નથી આપતા?